
Narvas Aleksander Puškini tänav 33 
asuva ruumi tasuta kasutusse andmine 
(KARU KLUBI - Kirde Aktiivsete Rollimängijate Unioon)

1. ASJAOLUD JA MENETLUSE KÄIK

Narva Linnavalitsusele saabus taotlus MTÜ KARU KLUBI - Kirde Aktiivsete Rollimängijate Unioon, registrikood 80330792, juhatuse liikmelt Artjom Pertsev’ilt milles palutakse anda tasuta kasutusse Narvas Aleksander Puškini tänav 33 hoone soklikorrusel asuv ruum nr 20 mittetulundusühingu tegevuse korraldamiseks.

Ruumi üldpind


65,8 m2
Arvestuslik üüritasu


36,48 eurot kuus
Noorteorganisatsiooni tegevuses osaleb umbes 30 inimest vanuses 14 - 26 aastat, neist enamus on õppivad noored, kellel puudub sissetulek. Klubi üheks põhitegevuseks on keskaegsed rollimängud, teemakohaste kostüümide ja lahinguvarustuse valmistamine. Klubi liikmed osalevad erinevatel ülelinnalistel, maakondlikel ja vabariiklikel üritustel, näiteks osaleti rollimängudes „Jüriöö ülestõus 2011“, „Läänemere röövlid“, aidati Narva Noortekeskusel korraldada Narva gümnasistidele keskaegne ball, võeti osa Narva bastionide kaitseaktsioonist, esineti Narva Kutseõppekeskuse korraldatud laadal, osaleti Narva Kutseõppekeskuse õpilaste tehtud filmis „Legend Narva neiust“. Taoline tegevus hoiab noori eemal tänavaelust ja sellega kaasneda võivatest probleemidest, edendab keelekümblust, motiveerides noori õppima eesti keelt ja kultuuri, soodustab integreerumist Eesti ühiskonda.

KARU KLUBI - Kirde Aktiivsete Rollimängijate Unioon taotlust arutati Narva Linnavalitsuse linnavarakomisjoni koosolekul 05.10.2011. a (protokoll nr 12) ning otsustati:

1. Soovitada anda MTÜ-le KARU KLUBI - Kirde Aktiivsete Rollimängijate Unioon, registrikood 80330792, avalikku enampakkumist korraldamata tasuta kasutusse Narvas Aleksander Puškini tänav 33 hoones soklikorrusel asuv ruum nr 20 üldpinnaga 65,8 m2 mittetulundusühingu tegevuse korraldamiseks.

2. Narva Linnavalitsuse Linnavara- ja Majandusametil esitada punktis 1 toodud otsus Narva Linnavalitsuse istungile korralduse vastuvõtmiseks.
2. ÕIGUSLIKUD ALUSED
Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.
Narva Linnavolikogu 21.06.2005 määruse nr 20/57 „Linnavara eeskiri” (edaspidi ka Eeskiri) punkti 48 kohaselt Narva linna omandis oleva vallasvara ja kinnisvara teisele isikule üürilepingu, rendilepingu või tasuta kasutamise lepingu alusel üleandmise korra sätestab Narva Linnavolikogu.
Narva Linnavolikogu 17.03.2005. a määruse nr 14/52 “Linnavara kasutusse andmise kord” (edaspidi ka Kord) punkti 5.1.3 alapunkti b kohaselt otsustuse linnavara kasutusse andmise kohta kinnisasjade kasutusse andmisel võtab vastu kohaliku omavalitsuse asutus tema bilansis oleva vara suhtes, kui linnavara antakse kasutusse määramata ajaks. Korra punkti 621 kohaselt Korra punktis 5 kinnisasja kohta sätestatut kohaldatakse hoonetele, nende osadele või rajatistele, sõltumata sellest, kas tegemist on kinnisasja olulise osa või vallasasjaga. Korra punktide 46, 46.4, 7.2.3 alusel avaliku enampakkumiseta või eelläbirääkimistega pakkumiseta võib anda kasutusse linnavara, mis antakse kasutusse linnavalitsuse mittetulundusühingutele. Vastavalt Korra punktile 47 linnavara enampakkumiseta kasutusse andmise otsustus võetakse vastu tulenevalt Korra punktist 5 (antud juhul eelpool toodud punkt 5.1.3). Seega, eelnimetatud ruumide enampakkumiseta kasutusse andmise otsustuse võtab vastu Narva Linnavalitsuse Linnavara- ja Majandusamet, Narva Linnavalitsusel tuleb aga vastu võtta otsustus antud ruumide tasuta kasutusse andmise kohta, kuna Korra punktide 7.2, 7.2.3 kohaselt üksnes linnavalitsuse korraldusega võib linnavara mittetulundusühingutele kasutusse anda tasuta või „Üüritasu arvestuse metoodilise juhendiga” ettenähtust madalama tasu eest tähtajaga kuni 5 aastat või määramata ajaks. 
Eeskirja punkti 53 kohaselt vara annab kasutusse vara bilansiline valitseja. Korra punkti 49 kohaselt linna nimel sõlmib kasutuslepingu kohaliku omavalitsuse asutus, kelle bilanssi nimetatud linnavara kuulub. Antud juhul sõlmib Narva linna nimel tasuta kasutamise lepingu Narva Linnavalitsuse Linnavara- ja Majandusamet, kes on Aleksander Puškini tänav 33 hoone bilansiline valdaja.

3. OTSUS

3.1. Anda MTÜ-le KARU KLUBI - Kirde Aktiivsete Rollimängijate Unioon, registrikood 80330792, määramata ajaks tasuta kasutusse Narvas Aleksander Puškini tänav 33 hoones soklikorrusel asuv ruum nr 20 üldpinnaga 65,8 m2 mittetulundusühingu tegevuse korraldamiseks.

3.2. Narva Linnavalitsuse Linnavara- ja Majandusametil sõlmida MTÜ-ga KARU KLUBI - Kirde Aktiivsete Rollimängijate Unioon punktis 3.1 nimetatud ruumi tasuta kasutusleping.
4. RAKENDUSSÄTTED

4.1. Narva Linnavalitsuse Linnavara- ja Majandusametil teha korraldus teatavaks MTÜ-le KARU KLUBI - Kirde Aktiivsete Rollimängijate Unioon.

4.2. Korraldus jõustub seadusega sätestatud korras.
4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

